Kiina / Kansalaisuus (alaikäiset ja kaksoiskansalaisuus)

China / Citizenship (minors and double citizens)

**Kysymykset**

1. Menettääkö lapsi syntyessään saamansa Kiinan kansantasavallan kansalaisuuden, mikäli hän saa Suomen kansalaisuuden isältään vanhempiensa solmiman avioliiton perusteella (legitimaatio)?
2. Jos Kiinassa syntynyt lapsi saa syntyessään vieraan valtion kansalaisuuden, voiko hän tällöin saada Kiinan kansantasavallan kansalaisuuden syntyessään?
3. Miten käy Kiinasta adoptoitavien alle 12-vuotiaiden Kiinan kansalaisuudelle, kun he saavat Suomen kansalaisuuden suoraan lain nojalla adoption myötä?

***Questions***

*1. Does a child loose the citizenship of the People’s Republic of China, if he/she got it at birth, but also gets Finnish citizenship from his/her father by the marriage of the parents (legitimation)?
2. If a child born in China is since his/her birth a citizen of another country, can he still have the citizenship of the People’s Republic of China at birth?
3. What happens to the Chinese citizenship of under 12 years old adoptees, whey become Finnish citizens automatically by adoption?*

## Menettääkö lapsi syntyessään saamansa Kiinan kansantasavallan kansalaisuuden, mikäli hän saa Suomen kansalaisuuden isältään vanhempiensa solmiman avioliiton perusteella (legitimaatio)?

Suomen kansalaisuuslain (359/2003 myöhempine muutoksineen) 9 §:n mukaan lapsi saa Suomen kansalaisuuden syntyessään vanhemmaltaan tietyissä tilanteissa, mutta toisissa tilanteissa 11 §:n mukaan vanhempiensa keskinäisen avioliiton perusteella avioliiton solmimisesta tai isyyden vahvistamispäivästä lukien.[[1]](#footnote-1)

Kiinan kansalaisuuslaissa ei ole erillistä mainintaa vanhempien avioliiton vaikutuksesta lapsen kansalaisuuteen (aviottoman lapsen laillistamisesta eli legitimaatiosta),[[2]](#footnote-2) joskin toisen tiedon mukaan aihe (zhunzheng) tunnetaan.[[3]](#footnote-3) Ilmeisesti kyse on kuitenkin vain ennen syntymää solmitusta avioliitosta, jossa on isyysolettamus siviililain 1073 §:n nojalla, vaikka isyyden voi tunnustaa avioliiton ulkopuolellakin.[[4]](#footnote-4) Siviililain 1071 § kieltää aviottomien lasten syrjinnän.[[5]](#footnote-5)

Ulkomailla asuva kiinalainen, joka omasta tahdostaan saa ulkomaan kansalaisuuden, menettää Kiinan kansalaisuuden lain 9 §:n mukaan. Kiinan kansalaisuudesta voi myös luopua, jolloin lain 14 §:n mukaan alle 18-vuotiaan puolesta hakemuksen tekevät vanhemmat tai lailliset edustajat.[[6]](#footnote-6) Tutkimuskirjallisuuden mukaan lapsi menettää Kiinan kansalaisuuden vanhempiensa mukana, mikäli nämä ovat saaneet ulkomaan kansalaisuuden omasta hakemuksestaan.[[7]](#footnote-7) Tulkintaeroja voi kuitenkin tulla siitä, onko vanhempien avioituminen lapsen syntymän jälkeen tahdonilmaisu myös lapsen puolesta.

Ohjeissa kiinalais-ulkomaalaisille seka-avioliitoille väitetään, että lapsen kansalaisuus määräytyy kerran, syntymän rekisteröinnissä, mutta siihen voi hakea muutosta aikuisena.[[8]](#footnote-8) Vaikuttaisi siltä, että viranomaiset eivät riistäisi lapselta syntyperäistä Kiinan kansalaisuutta pelkästään vanhempien avioliiton tai isyyden tunnustamisen perusteella, elleivät vanhemmat nimenomaisesti saata tätä uutta tietoa viranomaisten tietoon ja hae lapsensa vapauttamista Kiinan kansalaisuudesta.

Kiinan kansalaisuuslain (vuodelta 1980 myöhempine muutoksineen) 3 §:n mukaan Kiina ei tunnusta kenenkään Kiinan kansalaisen kaksoiskansalaisuutta ja 4 §:n mukaan Kiinassa syntynyt Kiinan kansalaisen lapsi saa syntyessään Kiinan kansalaisuuden.[[9]](#footnote-9)

Se, että Kiina – kuten moni muukin maa – kieltäytyy ”tunnustamasta” monikansalaisuutta ei tee siitä rangaistavaa, eikä käytännössä olematonta.[[10]](#footnote-10) Kiina vain julistaa olevansa oikeutettu asettamaan oman kansalaisuutensa muiden edelle. Jos Kiinan viranomaisilla on tiedossa, että ilmeisen kiinalaista syntyperää olevalla ihmisellä on toisen maan kansalaisuus, se voi joko pitää tätä yhä omana kansalaisenaan tai kieltäytyä myöntämästä tälle Kiinan passia. Ulkomailla asuvien kiinalaisten lapsilta on evätty viisumi ulkomaiseen passiin.[[11]](#footnote-11) Toisaalta Pekingin talviolympialaisissa vuonna 2022 Kiinaa edusti 18-vuotias syntyperäinen Yhdysvaltain kansalainen, joka vältteli vastaamasta kysymyksiin ilmeisestä kaksoiskansalaisuudestaan.[[12]](#footnote-12)

Käytännössä lapsen vanhemmilla on valinnanvaraa ja ratkaisuihin vaikuttavat perheen olosuhteet, yhteiskunnalliset asenteet ja väestörekisteriin (hukou) merkitseminen.[[13]](#footnote-13) Yleinen mielipide on tärkeämpi kuin lait ja siksikin käytännöt vaihtelevat.[[14]](#footnote-14) Kiinassa on myös aina muistettava, että oikeus on alisteista poliittiselle harkinnalle: ”Puolueen omat päätökset ja määräykset ovat silti aina lakeja tärkeämpiä.”[[15]](#footnote-15)

## Jos Kiinassa syntynyt lapsi saa syntyessään vieraan valtion kansalaisuuden, voiko hän tällöin saada Kiinan kansantasavallan kansalaisuuden syntyessään?

Kiinassa syntynyt lapsi saa Kiinan kansantasavallan kansalaisuuden, jos yksikin vanhemmista on kiinalainen. Sillä ei ole merkitystä, saako lapsi samalla muitakin kansalaisuuksia.[[16]](#footnote-16)

## Miten käy Kiinasta adoptoitavien alle 12-vuotiaiden Kiinan kansalaisuudelle, kun he saavat Suomen kansalaisuuden suoraan lain nojalla adoption myötä?

## Perheensisäiseen (lapsipuolen) adoptointiin vaaditaan jo 10-vuotiaalta suostumus.[[17]](#footnote-17) Kun Kiinassa adoptoitu lapsi poistuu maasta, se tapahtuu Kiinan passilla, johon Suomi myöntää viisumin.[[18]](#footnote-18) Järjestely vahvistaa tulkinnan, jonka mukaan Kiinan kansalaisuutta ei menetä ainakaan välittömästi adoptiolla sinänsä, vaan vasta muutettuaan pysyvästi ulkomaille. Jos lapsen oma tahdonilmaisu puuttuu, hänelle näyttäisi jäävän tosiasiallinen optio-oikeus (ilman ikärajaa), mikäli hän myöhemmin haluaisikin vaihtaa kansalaisuutensa takaisin.

## Lähteet

Barabantseva, Elena & Grillot, Caroline & Pelican, Michaela. 9.5.2023. *Embodied by state borders: citizenship negotiations of children in Chinese–foreign families in the People’s Republic of China.* Journal of Ethnic and Migration Studies 49, 15. <https://www.tandfonline.com/doi/pdf/10.1080/1369183X.2023.2206000> (Käyty 5.3.2024)

Expat Rights China. 7.12.2019. *Nationality Of Your Child Born In China.* <http://www.expatrights.org/2019/12/07/e7f7c932eb/> (Käyty 5.3.2024)

Fang, Jason & Xing, Dong. 13.2.2022. *China has strict rules for dual citizenship, but apparently not when it comes to elite athletes.* ABC News. <https://www.abc.net.au/news/2022-02-13/china-recruits-foreign-born-athletes-to-boost-gold-medal-tally/100818506> (Käyty 27.3.2024)

Habicht, Jasper & Richter, Eva Lena. 2022. *De Facto Dual Nationality in Chinese Law and Practice.* China: an International Journal 20,1. <https://papers.ssrn.com/sol3/papers.cfm?abstract_id=4043945> (Käyty 28.2.2024)

Kiinan hallitus. 4.8.2020. *Documents and papers required for adoption of stepchildren by foreign citizens.* <https://english.www.gov.cn/services/liveinchina/202008/04/content_WS5f2907b0c6d029c1c263730c.html> (Käyty 26.3.2024)

Kiinan kansalaisuuslaki (englanniksi) voimassa 10.9.1980 alkaen muutoksineen. <http://www.china.org.cn/english/LivinginChina/184710.htm> (Käyty 27.2.2024)

Kiinan siviililaki (englanniksi). 31.12.2020. <https://english.www.gov.cn/archive/lawsregulations/202012/31/content_WS5fedad98c6d0f72576943005.html> (Käyty 5.3.2024)

Los Angeles Times. 19.4.2015. *Visa complexity vexes parents of dual nationality Chinese children.* <https://www.latimes.com/world/asia/la-fg-china-citizenship-20150419-story.html> (Käyty 28.2.2024)

Mattlin, Mikael & Paltemaa, Lauri & Vuori, Juha A. 2022. *Kiinan poliittinen järjestelmä.*

Ni, Vincent. 18.2.2022. *How citizenship row clouded Eileen Gu’s Olympics.* The Guardian. <https://www.theguardian.com/world/2022/feb/18/how-citizenship-row-clouded-eileen-gus-olympics-chinese-american-skier> (Käyty 27.3.2024)

Senger, Hanno von. 31.12.1991. *Volksrepublik China.* Bergmann/Ferid/Heinrich, Internationales Ehe- und Kindschaftsrecht. Frankfurt am Main 2008. (KANVAn arkistossa)

[Suomen] *Kansalaisuuslaki* (359/16.5.2003 voimassa muutoksineen 21.3.2024 mennessä). <https://finlex.fi/fi/laki/ajantasa/2003/20030359> (Käyty 26.3.2024)

Sähköpostit: Interpedian adoptiopalvelun päällikkö Salla Hari 26.3.2024 ja Suomen Pekingin-suurlähetystön varakonsuli Reetta Tyrisevä 27.3.2024.

Travel. 2020/2021. *What happens to Chinese citizens who are born with dual citizenship?* <https://travel.stackexchange.com/questions/134607/what-happens-to-chinese-citizens-who-are-born-with-dual-citizenship> (Käyty 28.2.2024)

You, Wenting & Feng, Jun. 21.11.2023. *Normative analysis of the paternity presumption in Article 1073 of the Civil Code of China.* Humanities and Social Sciences Communications 10. <https://www.nature.com/articles/s41599-023-02359-6> (Käyty 5.3.2024)

**Tietoja vastauksesta**

Kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This document was written by the Finnish Immigration Service´s COI Service according to the common EU-guidelines for processing factual COI (2008). It was therefore composed on the basis of carefully selected sources of information. All sources used are referenced. All information presented, except for undisputed/obvious facts has been cross-checked, unless stated otherwise. The information provided has been researched, evaluated and processed with utmost care within a limited time frame. However, this document does not pretend to be exhaustive. Neither is this document conclusive as to the merit of any particular claim to a residence permit, refugee status, or asylum. If a certain event, person or organization is not mentioned in the document, this does not mean that the event has not taken place or that the person or organization does not exist. The information in the document does not necessarily reflect the opinion of the authority and makes no political or judicial statement whatsoever.

1. [Suomen] Kansalaisuuslaki (359/16.5.2003). [↑](#footnote-ref-1)
2. Kiinan kansalaisuuslaki [1980], Senger 31.12.1991 s. 27. [↑](#footnote-ref-2)
3. Senger 31.12.1991 s. 101. [↑](#footnote-ref-3)
4. Kiinan kansalaisuuslaki [1980]. [↑](#footnote-ref-4)
5. Kiinan siviililaki 31.12.2020; You & Feng 21.11.2023. [↑](#footnote-ref-5)
6. Kiinan kansalaisuuslaki [1980]. [↑](#footnote-ref-6)
7. Habicht & Richter 2022 s. 17-18. [↑](#footnote-ref-7)
8. Expat Rights China 7.12.2019. [↑](#footnote-ref-8)
9. Kiinan kansalaisuuslaki [1980]. [↑](#footnote-ref-9)
10. Habicht & Richter 2022 s. 16-17. [↑](#footnote-ref-10)
11. Los Angeles Times 19.4.2015. [↑](#footnote-ref-11)
12. Ni 18.2.2022; Fang & Xing 13.2.2022. [↑](#footnote-ref-12)
13. Barabantseva & Grillot & Pelican 9.5.2023. [↑](#footnote-ref-13)
14. Senger 31.12.1991 s. 27 ja 100. [↑](#footnote-ref-14)
15. Mattlin & Paltemaa & Vuori s. 119. [↑](#footnote-ref-15)
16. Travel 2020/2021. [↑](#footnote-ref-16)
17. Kiinan hallitus 4.8.2020. [↑](#footnote-ref-17)
18. Sähköpostit: Interpedian adoptiopalvelun päällikkö Salla Hari 26.3.2024 ja Suomen Pekingin-suurlähetystön varakonsuli Reetta Tyrisevä 27.3.2024. [↑](#footnote-ref-18)